Новожилов Сергей: «Зэи дигу ихунукъым»
КъБР-м и Музыкэ театрым щызэхуащIыжащ «Налшык-2016» фестивалхэм я япэ дунейпсо кинофестивалыр. Ар ирагъэкIуэкIащ «Мисс русское радио-2004» зэпеуэм и япэ вице-мисс Жылэ Илонэрэ УФ-м и Кинематографистхэм я зэгухьэныгъэм и секретарь, Урысейм кинематографие щIэныгъэхэмрэ гъуазджэхэмкIэ и академием хэт Новожилов Сергейрэ.
Пшыхьыр къызэIуахащ Къурашэ Эдуард зи художественнэ унафэщI, лъэпкъ къафэхэмкIэ щапхъэу къалъыта «Вагъуэшыр» сабий ансамблым (Нартан къуажэ).
Новожиловым къыхигъэщащ «Налшык-2016»-м дунейпсо кинофестивалхэм нэхъыфIу къыщалъыта, саугъэтхэр зыхуагъэфэща фильмхэр зэрыщагъэлъэгъуар, Урысейм, хамэ къэрал кинорежиссёрхэм мастер-классхэр зэрыщатар, КъБР-м ЩэнхабзэмкIэ и фондым Кавказ Ищхъэрэм киногъуазджэм зыщегъэужьыным теухуа зэIущIэ щхьэпэ зэрыщрагъэкIуэкIар, «Дыгъэпс къалэм», щIыналъэм и лъэпкъ театрхэм зэрыщыIар, Налшык къалэм, республикэм и щIыпIэ дахэхэм гукъинэжу зэрызыщрагъэплъыхьар, Iуащхьэмахуэ районым, Бахъсэн къалэм концертхэр къызэрыщызэрагъэпэщар, режиссёрхэмрэ артистхэмрэ зэпсэлъэну, я Iуэху еплъыкIэхэмкIэ зэхъуэжэну Iэмал зэраIар.
— Фи республикэм щыдгъэкIуа махуитхур зэи дигу ихунукъым. КъБР-м и Iэтащхьэ КIуэкIуэ Юрий фIыщIэ хузощI гуапэу дызэрыригъэблэгъам, хьэщIагъэ къызэрыдихам, щэнхабзэмрэ гъуазджэмрэ зегъэужьыным хэлъхьэныгъэфI зэрыхуищIым папщIэ. Зэхыхьэр къызэгъэпэщыным зи гуащIэ хэзылъхьа псоми псалъэ гуапэхэр яхуэфащэщ, — жиIащ Новожилов Сергей.
КъБР-м и Правительствэм и УнафэщIым и къуэ-дзэ Битокъу Владимир кинофестивалым къеблэгъа хьэщIэхэмрэ къызэхуэсахэмрэ защыхуигъазэм, и псалъэм къыхигъэщащ дунейпсо щэнхабзэмрэ гъуазджэмрэ я лэжьакIуэ пажэхэр зыхэта зэхыхьэ щIэщыгъуэр гукъинэжу зэрекIуэкIар. Битокъуми фIыщIэ яхуищIащ фестивалыр зи жэрдэмхэм.
Новожиловым къыхигъэщащ кинофестивалым хыхьэу ягъэлъэгъуа «Слепые свидания» (Куржы), «Анклав» (Сербие/Гер-мание), «Небесное кочевье» (Къыргъыз), «Болгарская рапсодия» (Болга- рие), «Колония Дигнидад» (Германие/Люксембург), «С осенью в сердце», «С пяти до семи» (Урысей), «Джулия и мы» (Италие), «Невпродых», «Гражданин» (Польшэ) фильмхэм цIыху куэд къызэрекIуэлIар. А фильмхэм щыщ пычыгъуэхэр къатыжри, пшыхьым кърихьэлIахэм ахэр иджы-ри зэ ягу къагъэкIыжащ. КъищынэмыщIауэ, къызэхуэсахэм Iэмал яIащ фес-тивалым хэта артистхэмрэ режиссёрхэмрэ я гуащIэ зыхалъхьа кинохэм щыщ пычыгъуэхэм зыхагъэгъуэзэну. Апхуэдэхэщ «Аул Бастунджи», «Московская сага», «Лиризмы», «Чужая мать», «А зори здесь тихие», «Тридцатого уничтожить» фильмхэр, нэгъуэщIхэри.
КъБР-м и цIыхубэ артисткэхэу Щэрмэт Людмилэ,Мамаевэ ФатIимэ, КъБР-м щIыхь зиIэ и журналисткэ, артисткэ ТыIэщ Маринэ, УФ-м щIыхь зиIэ и ар- тист Шыбзыхъуэ Басир, РСФСР-м щIыхь зиIэ и артистхэу, УФ-м и цIыхубэ артистхэу Ливанов Аристархрэ Прыгунов Леврэ, театрымрэ киномрэ я артистхэу Мамрэш Светланэ, Гимадеев Наил, Колосов Максим, Залакс Эдийс (Латвие), Макеевэ Анастасие, УФ-м щIыхь зиIэ и артисткэ Яковлевэ Мари-нэ, СССР-м щIыхь зиIэ и артисткэ Шевчук Иринэ, режиссёрхэу Параджанов ГеоргийрэЩегольков Владимиррэ (Урысей), Абдыкалыков Мирлан (Къыргъыз) сымэ усэхэм, поэмэхэм щыщ пычыгъуэхэм къеджащ, уэрэдхэр жаIащ.
УФ-м и Кинематографистхэм я зэгухьэныгъэм жэуап зыхь и секретарь, «Киновек» продюсер центрым и унафэщI Калинин Михаил и гуапэу фIыщIэ хуищIащ икIи жиIащ кинофестивалым и дамыгъэ хъуа, метр 5642-рэ зи лъагагъ Iуащхьэмахуэ бгы уардэм хуэдэу лъагэу зэхы- хьэр къызэрызэрагъэпэщар икIи зэрырагъэкIуэ-кIар.
КъБР-м щэнхабзэмкIэ и министр Къумахуэ Мухьэдин кинофестивалыр зыгъэбжьыфIа артистхэмрэ режиссёрхэмрэ щIыхь тхылъхэр тыгъэ яхуищIащ.
Къэпсэлъа хьэщIэхэм къыхагъэщащ кинофестивалыр, республикэм щыпсэу цIыхухэр ягу зэрыдыхьар, абы хыхьэу здэщыIа щIыналъэхэмрэ зыхэта зэхыхьэхэмрэ гукъыдэжрэ дэрэжэгъуэрэ къызэрыратар, абы дяпэкIи къыпащэну, гъэ къэс ирагъэкIуэкIыну зэрыщыгугъыр.
Пшыхьым кърихьэлIахэм я нэгу зрагъэужьащ дуней псом щыцIэрыIуэ «Кабардинка», «Балкария» къэрал къэфакIуэ ансамблхэм. Куэдым фIыуэ ялъэгъуа «Кабардино-Балкария» уэрэдыр жаIащ ГъуазджэхэмкIэ Кавказ Ищхъэрэ къэрал институтым и студентхэм.
ТЕКIУЖЬ Заретэ.
Сурэтхэр Елъкъэн Артур трихащ.
